
Lucrarea de faţă îşi are originea într-un studiu mai amplu elaborat în cadrul Centrului de Studii 
Strategice de Apărare şi Securitate, „Rolul Uniunii Europene în gestionarea conflictelor îngheţate din 
vecinătatea sa” (2015), scopul acestuia fiind în linii mari, evidenţierea specificului UE în abordarea 
conflictelor îngheţate, precum şi eficiența acţiunilor întreprinse în acest sens. 

Una dintre concluziile rezultate în urma studiului mai sus amintit este că evenimentele recente 
petrecute pe scena politico-militară a Ucrainei impun o readaptare a modului în care Bruxelles 
abordează promovarea stabilității şi securității în vecinătatea estică a Uniunii. 

În paginile acestui material, ne propunem să realizăm o scurtă analiză a modului în care vecinătatea 
estică este abordată şi reflectată în viziunea UE, dar şi să argumentăm necesitatea adaptării acesteia la 
schimbările generate la nivel regional prin criza politico-militară ucraineană. 


1. Cadrul de analiză 


Textele documentelor strategice elaborate 
la nivelul UE - Strategia Europeană de 
Securitate (2003), Raportul privind punerea în 
aplicare a Strategiei europene de securitate 
(2008) — relevă că stabilitatea şi securitatea în 
vecinătatea estică a UE constituie priorități ale 
politicii externe conduse de la Bruxelles. La 
baza acestui fapt se află cel puţin două cauze 
majore. 

O primă cauză a interesului major al UE 
față de stabilitatea şi securitatea în 
vecinătatea sa, în special în partea estică, 
rezidă în valoarea geoeconomică a acestui 
spațiu, mai ales din perspectiva securității 
energetice. Bazinul Mării Negre cuprinde state 
cu relevanţă din punct de vedere energetic, 
dar şi pentru tranzitul hidrocarburilor din Asia 
Centrală către Europa. Prin urmare, evoluţiile 
securităţii din Bazinul Mării Negre au fost 
adesea influențate de geopolitica energetică, 


de încercările UE de a-şi reduce dependenţa 
faţă de hidrocarburile ruseşti şi de contracarări 
ale Moscovei în acest sens. 

O a doua cauză este legată de existența 
în apropierea granițelor a unor actori slab 
dezvoltați din punct de vedere economic, 
marcați de carențe majore în planul bunei 
guvernări, instabili, subiectul unor conflicte 
secesioniste ancorate în plan etnic, ceea face 
Uniunea mai vulnerabilă în fața riscurilor şi 
amenințărilor cu caracter transnaţional precum 
diversele forme de criminalitate organizată, 
terorismul internaţional etc. 

Promovarea stabilităţii şi securității în 
acest spațiu a implicat şi abordarea 
conflictelor îngheţate specifice spațiului zonei 
extinse a Mării Negre - Transnistria 
(Republica Moldova), Abhazia şi Oseția de 
Sud (Georgia), Nagorno-Karabach 
(Azerbaidjan-Armenia). Acțiunile UE în acest 

sens pot fi împărțite în două categorii — a) prin 
mijloace politice şi economice (cooperare în 
baza Politicii Europene de Vecinătate, a 
Parteneriatului Estic şi al Sinergiei Mării 
Negre); b) misiuni civile şi militare derulate în 
baza Politicii Comune de Securitate şi 
Apărare. 

Analiza asupra tipului de relaţii dezvoltate 
de către Uniunea Europeană cu statele din 
vecinătatea estică, care sunt scena 
conflictelor îngheţate a relevat că abordarea 
UE este una preponderent pe termen lung, 
bazată pe puterea ei  normativă, pe 
capacitatea de a genera stabilitate, securitate 
şi dezvoltare prin exportul normelor, valorilor 
şi principiilor care au stat la bazele creării 
sale. Implicarea directă în gestionarea 
conflictelor îngheţate din vecinătatea sa este, 
la o primă vedere, redusă. La o analiză mai 
profundă, acţiunile UE au menirea de a 


favoriza dezvoltarea acestor state din punct 
de vedere politic, instituțional, economic, al 
aparatului de securitate, ceea ce ar putea 
echivala pe termen lung cu dezvoltarea unor 
state capabile să îşi gestioneze problemele 
legate de entitățile separatiste. Problema a 
constat în intrarea într-un veritabil cerc vicios 
în care instabilitatea aferentă conflictelor 
îngheţate, implicarea masivă a Federaţiei 
Ruse în menţinerea stării de conflictualitate, 
mocnită sau nu, au făcut imposibilă sau dificilă 
implementarea măsurilor vizate de UE. 

În vecinătatea estică, problemele de 
abordat au o complexitate sporită, 
presupunând nu doar instabilitate structurală, 
nevoia de menţinere a stabilității şi de 
normalizare a relaţiilor dintre părţi, ci existenţa 
unei forțe externe care creează instabilitate, 
care are interesul de a crea şi menţine 
instabilitate, insecuritate şi tensiune. 


2. Evoluţii recente în planul mediului de securitate 
din estul granițelor Uniunii Europene 


La finele anului 2013, în regiunea Mării 
Negre, se vorbea despre începutul unui nou 
conflict. La acea dată, în Kiev începeau o 
serie de proteste de stradă determinate de 
decizia preşedintelui ucrainean, Victor 
lanukovici, de a anula semnarea Acordului de 
Asociere cu UE, în urma presiunilor 
economice exercitate de Moscova în acest 
sens. Încercările autorităților de a pune capăt 
protestelor prin utilizarea forței, finalizate cu 
un număr considerabil de morți şi răniți în 
rândul populaţiei civile, au atras un şir lung de 
sancțiuni din partea comunităţii internaţionale 
asupra Federaţiei Ruse şi au determinat, în 
cele din urmă, fuga preşedintelui ucrainean în 
Rusia. La 1 martie 2014, sub pretextul 
necesităţii de a proteja cetățenii ruşi, Putin a 
ordonat ocuparea peninsulei Crimeea. 
Anexarea peninsulei a fost urmată de conflicte 
armate în sudul şi estul Ucrainei. În Doneţk şi 
Luhansk, protestele grupurilor pro-ruse şi anti- 
guvernamentale au escaladat către o 
insurgență armată separatistă, aceştia 
declarând independenţa celor două provincii 
faţă de Ucraina şi organizând chiar şi un 


referendum, nerecunoscut oficial decât de 
Rusia, ale cărui rezultate indică sprijinul 
populaţiei faţă de declaraţia de independenţă. 

La 5 septembrie 2014, sub auspiciile 
OSCE, reprezentanți ai Ucrainei, Federaţiei 
Ruse şi ai celor două republici separatiste — 
Doneţk şi Luhansk, au semnat Protocolul de la 
Minsk. În urma încălcării acordului de încetare 
a focului, este încheiat un nou protocol, 
cunoscut sub numele de „Minsk Il”, care a 
avut, de asemenea, rezultate cu un succes 
limitat. 

Deşi este încă un conflict „fierbinte”, aflat 
în fazele de deescaladare, confruntarea dintre 
autorităţile de la Kiev şi rebelii din regiunea 
Donbass prezintă multe caracteristici similare 
celorlalte conflicte îngheţate din regiune: au 
aparență etnică, au valență geopolitică şi 
geoeconomică, presupun implicarea 
Federaţiei Ruse de partea separatiştilor, au 
rezultat în crearea de entități politice care 
aspiră către autonomie şi independenţă faţă 
de autorităţile centrale ale statului pe teritoriul 
căreia ființează. 

Tiparul reacției 


Federaţiei Ruse este 

similar conflictelor îngheţate izbucnite anterior, 
acestea fiind determinate de încercările 
repetate ale Kievului de a consolida 
parteneriatele cu actorii occidentali. Astfel de 
reacții au fost materializate în sistări ale 
furnizării de gaz natural, în presiuni 


economice (spre exemplu, în contextul 


finalizării negocierilor cu UE pentru AA) etc. 
Anexarea Peninsulei Crimeea este o excepție 
de la modul de acțiune al Moscovei în acest 
spațiu, însă contextul în care a izbucnit 
războiul din estul Ucrainei, precum şi evoluția 
sa ulterioară se  mulează specificului 
războaielor înghețate din ZEMN. 


3. NEVOIA DE READAPTARE A CADRULUI DE COOPERARE 
CU STATELE DIN VECINATATEA ESTICĂ PE TERITORIUL CĂRORA 
AU LOC CONFLICTE INGHEȚATE 


Referitor la PEV şi SMN, caracteristică 
perioadei actuale este o largă conştientizare a 
nevoii de adaptare a acestora la noile evoluții 
ale statelor partenere. Este una dintre 
consecinţele crizei ucrainene, care a subliniat 
că „evoluţia situaţiei impune ca politica să 
răspundă mai bine aşteptărilor şi nevoilor 
actuale ale fiecărui stat partener, oferind în 
acelaşi timp şi perspectiva integrării 
economice şi asocierii politice cu UE pe 
termen lung”!. 

Criza ucraineană nu a constituit doar un 
semnal de alarmă că este necesară o 
adaptare a PEV şi SMN la evoluţiile în materie 
de securitate ale statelor partenere, ci şi 
asupra necesităţii reconsiderării importanţei 
pe care relaţiile dintre UE şi statele vecine o 
are în ierarhia priorităților Uniunii. Elocvent în 
acest sens este un raport elaborat la nivelul 
Parlamentului European asupra situației din 
Ucraina: „regiunea Mării Negre ar trebui să fie 
cu adevărat prioritară pentru UE; (...) actualul 
format al Sinergiei Mării Negre (SMN) nu mai 
este de actualitate; (...) solicită revizuirea 
Strategiei europene de securitate şi se 
aşteaptă că revizuirea Politicii europene de 
vecinătate, prin înglobarea tuturor programelor 
relevante care acoperă regiunea, va 
determina intensificarea cooperării în cadrul 
PSAC cu statele partenere cu ieşire la Marea 
Neagră”2(s.n.). Însăşi formularea pentru care 
au optat autorii respectivului raport relevă că 
preocuparea Bruxelles-ului pentru acest 
spațiu, cel puțin până la izbucnirea crizei 
ucrainene, nu a fost una majoră, subliniind, în 
acelaşi timp, şi necesitatea de a dezvolta 
cooperarea în cadrul PSAC, adică, axându-se 
mai mult şi mai direct pe aspectele care ţin de 
securitate. 


Conţinutul acestui raport poate părea 
contradictoriu cu cel al evaluării SMN (2015), 
care concluzionează că „rezultatele Sinergiei 
Mării Negre până în prezent relevă utilitatea 
practică şi potenţialul acestei abordări politice 
regionale a UE. (...) Experienţa din ultimii ani 
demonstrează că sprijinul UE pentru 
dezvoltarea cooperării regionale la Marea 
Neagră are loc într-un mediu complex, în 
special având în vedere actualul context 
geopolitic”? Acest document, care reprezintă 
o evaluare a eficienței SMN, nu are nicio 
referire la chestiunea conflictelor înghețate. 
Aceasta ar putea fi interpretată fie ca o lipsă a 
eficienţei UE în acest plan (reamintind astfel 
de avertizarea asupra lipsei de actualitate a 
SMN din raportul coordonat de I.M. Paşcu), fie 
ca o reflectare a menţiunii din documentul prin 
care se propunea crearea SMN, conform 
căruia, în privinta conflictelor îngheţate, 
Sinergia are, în primul rând, rolul de a aborda 
aspectele de ordin economic şi social care 
stau la baza instabilității din acest spațiu. 

Una dintre carențele SMN a constat în 
lipsa capacităţii statelor membre ale UE de a 
ajunge la o viziune comună asupra priorităților 
în materie de politică externă şi de securitate, 
regiunea Mării Negre atrăgând, de regulă, mai 
degrabă atenția țărilor membre din 
vecinătatea imediată şi mai puţin sau chiar 
deloc pe cea a statelor din nordul sau sudul 
continentului“. 

În opinia noastră, cauzalitatea conflictelor 
îngheţate este doar pe jumătate abordată în 
acest cadru, dacă avem în vedere rolul major 
jucat de interesele strategice ale Rusiei în 
regiune şi implicarea acesteia în menţinerea 
instabilității. Aşadar, o abordare de succes a 
conflictelor îngheţate ar trebui să conţină 

soluții pentru dubla cauzalitate a acestora: 
instabilitatea structurală şi implicarea Rusiei în 
menţinerea acesteia. 

Crimeii de către Rusia, Document de şedinţă, 2013, p. 227. 


CONCLUZII 


e Principalul impediment în calea realizării obiectivelor UE în ceea ce priveşte 
vecinătatea estică a constat în intrarea într-un veritabil cerc vicios în care instabilitatea 
aferentă conflictelor înghețate, implicarea masivă a Federaţiei Ruse în menținerea stării de 
conflictualitate, mocnită sau nu, au făcut imposibilă sau dificilă implementarea măsurilor 
vizate de UE. 

e Politica externă a UE a avut mai degrabă succes în instanța sa de extindere, decât 
în cea de parteneriat consolidat dezvoltată sub Politica Europeană de Vecinătate, 
integrarea, consolidarea relațiilor şi parteneriatului cu Bruxelles generând efecte pozitive 
în planul stabilității şi securității, atunci când acest lucru a însemnat aderare. 

e Principalul atu al UE — beneficiile aduse de integrarea euroatlantică — nu 
funcţionează în măsura aşteptată în cazul conflictelor îngheţate din estul granițelor sale. În 
mod paradoxal, tocmai aceste beneficii aferente acțiunii UE pot fi considerate un factor de 
destabilizare politică, politico-militară, economică şi socială, atunci când orice consolidare 
a relațiilor dintre Bruxelles şi statele din estul său, orice pas al acestora din urmă către 
democratizare şi consolidare a instituţiilor proprii, orice progres pe calea integrării 
euroatlantice atrage fie sancţiuni economice din partea Moscovei, fie presiuni politico- 
militare, asumate sau nu. 

e Cu o politică de securitate şi apărare permanent în curs de evoluție, cu o gândire 
strategică care este, de fapt, numitorul comun a 28 de viziuni strategice, cu o concepție de 
gestionare a crizelor fundamentată pe principiul abordării cuprinzătoare, axată pe 
preventie şi încercând să menţină un echilibru şi în relaţia cu Moscova (de care este încă 
puternic dependentă din punct de vedere energetic, membru permanent în Consiliul de 
Securitate ONU şi putere militară şi nucleară majoră), acţiunea UE nu a fost, nu este şi 
nici nu poate fi pe măsura presiunii exercitate prin putere hard de Moscova în acest spațiu. 

ce prezintă principalele rezultate ale unor studii de cercetare, sintezele unor evenimente ştiinţifice, 
opiniile şi punctele de vedere ale masteranzilor şi doctoranzilor, implicaţi în cercetarea ştiinţifică din 
domeniul apărării şi securității. 

